Dan Jørgensen (S), 2024-01-18:
Tak for det.
Der er ingen tvivl om, at regeringen siden det forfærdelige terrorangreb den 7. oktober har været solidarisk med Israel og fordømt Hamas.
Det gør vi selvfølgelig stadig, og det har sådan set ikke nogen indflydelse på eller relation til det, vi skal diskutere nu.
Når jeg nævner det, er det selvfølgelig, fordi der er nogle, der prøver på at få det til at se ud, som om der skulle være en sammenhæng eller en forskel dér.
Lad mig starte med at sætte et par ord på formålet med Danmarks mangeårige udviklingsstøtte til Palæstina på tværs af skiftende regeringer.
Vores indsats er drevet af et mål om at fremme stabilitet i regionen og forbedre levevilkårene for palæstinensere, der er ramt af den grundlæggende konflikt mellem Israel og Palæstina.
Det handler samtidig om at skabe forudsætninger for en retfærdig og varig løsning til fordel for begge parter; en løsning, hvor Israel og en selvstændig, demokratisk og sammenhængende palæstinensisk stat eksisterer side om side i fred og sikkerhed.
Konkret støtter vi bl.a. bedre adgang til grunduddannelse for skolebørn, adgang til sundhed, jobs og et reelt levebrød i Palæstina.
På den måde retter den danske indsats sig også mod at håndtere grundlæggende årsager til irregulær migration fra Palæstina, og også af den grund er det i Danmarks interesse at bidrage til at forbedre levevilkårene og skabe lokal udvikling i Palæstina.
Det har terrorangrebet den 7. oktober ikke ændret på.
ville det potentielt have fatale konsekvenser for civilbefolkningen i Palæstina, idet de allerede før den 7. oktober var stærkt afhængige af bistanden.
Det vil desuden kunne risikere at destabilisere situationen yderligere både internt i Palæstina og regionalt, skabe nye migrationsstrømme og øget ekstremisme.
Når det er sagt, er regeringen naturligvis optaget af at sikre, at danske midler ikke bidrager til hverken direkte eller indirekte at støtte terror.
Det vender jeg tilbage til.
Jeg vil gerne understrege, at det er afgørende at skelne mellem Hamas og palæstinenserne og mellem Hamas og det palæstinensiske selvstyre.
Hamas er på EU's terrorliste; selvstyret er dem, som Danmark og EU har diplomatiske relationer til.
Danmark giver ikke direkte støtte til selvstyret via vores udviklingsbistand, men det er i vores interesse at have relationer til selvstyret, da det bl.a. er helt afgørende som aktør i forbindelse med en forhåbentlig kommende fredsproces.
Jeg vil gerne rette et fokus mod situationen i Gaza, hvor vi lige nu er vidne til en dybt katastrofal humanitær situation, som er utrolig alvorlig.
Derfor har regeringen givet et ekstraordinært humanitært bidrag på over 156 mio. kr. til Gaza.
FN og øvrige aktører yder en prisværdig, livsreddende indsat under særdeles svære vilkår.
Det gjorde vi, fordi der ikke må herske nogen som helst tvivl om, at danske midler til Palæstina ikke støtter terror.
Nu er gennemgangen fuldført, og der er ikke fundet tegn på forkert brug af danske udviklingsmidler i Palæstina, ingen individer, organisationer eller enheder på EU's og FN's terrorlister får hverken direkte eller indirekte gavn af dansk støtte.
Vi har konstateret, at de rette kontrolmekanismer er på plads for vores udviklingssamarbejde i en meget vanskelig kontekst.
Udenrigsministeriet har bedt civilsamfundsorganisationer genbekræfte deres anerkendelse af EU's terrorliste.
Dette kan betyde, at der vil være ændringer i de civilsamfundspartnere, Danmark tidligere har samarbejdet med.
Samtidig må vi forvente f.eks. en geografisk tilpasning af nogle af de planlagte aktiviteter, fordi de p.t. ikke er mulige i Gaza.
Konklusionen på den danske gennemgang flugter med de samme overordnede konklusioner, som EU og en række andre EU-medlemslande er kommet frem til i deres undersøgelser.